**ΠΑΝΑΓΙΩΤΗΣ ΙΩΑΝΝΟΥ- ΟΜΙΛΙΑ ΠΑΔΑ**

Καλησπέρα σας. Σας ευχαριστώ πολύ για την πρόσκληση. Ονομάζομαι Παναγιώτης Ιωάννου και έχω διαγνωσθεί εκ γενετής με εγκεφαλική παράλυση λόγω πρωορότητας. Ίσως κάποιος από εσάς να αναρωτιέται τι είναι εγκεφαλική παράλυση ή πάλι μπορεί και όχι. Ο όρος εγκεφαλική παράλυση είναι ένας όρος «ομπρέλα», που χρησιμοποιείται για να περιγράψει την κλινική εικόνα ενός ατόμου, που λόγω κάποιου εγκεφαλικού τραύματος αντιμετωπίζει μικρότερα ή μεγαλύτερα προβλήματα στην κινητικότητα, των άνω ή και κάτω άκρων και του κορμού του σώματος.

Η σχέση μου με τον αθλητισμό ξεκινάει από την δευτέρα δημοτικού, οπότε και γράφτηκα σε ακαδημία μπάσκετ για αρτιμελείς, όπου και έμεινα έως την έκτη δημοτικού. Στη συνέχεια, άφησα την πορτοκαλί μπάλα στην άκρη και ξεκίνησα να ασχολούμαι με την επιτραπέζια αντισφαίριση.

Αναζητώντας ένα σύλλογο πιο ταιριαστό για την περίπτωσή μου γνώρισα τον Πολυχρόνη Πολίτση, ένα άτομο που αγαπάει και γνωρίζει όσο ελάχιστοι την επιτραπέζια αντισφαίριση ΑμεΑ. Ο ίδιος είχε ήδη πλειάδα μεταλλίων στο ενεργητικό του από εγχώρια και διεθνή τουρνουά, συμμετοχές σε Πανευρωπαϊκά Πρωταθλήματα και ελληνική πρόκριση για πρώτη φορά στους «16» του Πανευρωπαϊκού Πρωταθλήματος Επιτραπέζιας Αντισφαίρισης ΑμεΑ το 2007. Κορωνίδα των επιτυχιών του υπήρξε η συμμετοχή του στους Παραολυμπιακούς Αγώνες της Αθήνας το 2004, όπου και πάλι ήταν ο πρώτος Έλληνας στην ιστορία που κατάφερε κάτι τέτοιο. Σημειωτέον ότι είχε φτάσει μέχρι το νούμερο 15 της παγκόσμιας κατάταξης στην κατηγορία ΤΤ6.

Πλέον, όταν αποσύρθηκε από την ενεργό δράση, είχε αποφασίσει ότι την αστείρευτη αγάπη του για το άθλημα είχε χρέος να τη μεταλαμπαδεύσει σε νέους αθλητές, να αναδείξει νέα παιδιά. Το 2010 ολοκληρώθηκαν οι εγκαταστάσεις του Π.Α.Σ.Κ.Α. (Πανελλήνιου Αθλητικού Συλλόγου Κινητικά Αναπήρων) στο Ίλιον και το 2012 γράφτηκα στο σύλλογο και ήρθα σε επαφή μαζί του.

Έχοντας ο ίδιος διαγνωστεί με μυοπάθεια γνώριζε πολύ καλά τι σημαίνει αναπηρία. Γι’ αυτό και πρώτη του μέριμνα υπήρξε να δείξει σε όλους τους αθλητές ΑμεΑ πώς πρέπει να σκέφτονται για να καταφέρουν να αποδεχθούν την αναπηρία τους. Ίσως αυτό ήταν και για μένα ένα πρώτο μεγάλο βήμα προκειμένου να προσπαθήσω να αλλάξω νοοτροπία. Μέσα από τα λόγια του συνειδητοποιήσαμε πως εάν εμείς δεν αισθανθούμε μειονεκτικά λόγω της αναπηρίας, τότε κανείς δεν θα μας αντιμετωπίσει με οίκτο. Η συμβουλή του απλή: εφόσον αλλάξουμε τον τρόπο σκέψης μας, θα βελτιωθούμε, θα εξελιχθούμε ως άτομα. Ατελείωτες συζητήσεις έγιναν πάνω σε αυτό το θέμα με όλους τους αθλητές ΑμεΑ του συλλόγου, όμως δεν είναι δα τόσο εύκολο να αποβάλει κανείς λανθασμένες αντιλήψεις που έχουν σφηνωθεί στο κεφάλι του χρόνια ολόκληρα.

Ο ενθουσιασμός που ένιωθα κάθε φορά όταν έπιανα τη ρακέτα ήταν κάτι ξεχωριστό. Σε σωματικό επίπεδο, η φυσική μου κατάσταση με την πάροδο του χρόνου βελτιώθηκε σημαντικά, όπως και ο οπτικοακουστικός και οπτικοκινητικός συντονισμός μου. Πιο συγκεκριμένα, με την παρέμβαση του προπονητή μου, αντιλήφθηκα τις εξατομικευμένες δυσκολίες που είχα στο να αποτυπώσω μια κίνηση αποκλειστικά μέσω οπτικών ερεθισμάτων και με την εκπόνηση συγκεκριμένου μοντέλου εκμάθησης, κατόρθωσα να ξεπεράσω τη δυσκολία αυτή.

Όσον αφορά στο ψυχολογικό τομέα, η ευεξία, η χαρά, η δημιουργική κούραση που ένιωθα έπειτα από το πέρας της κάθε προπόνησης, η αλλαγή της διάθεσης κάθε φορά που ετοιμαζόμουν να πάω σε αυτήν, το χιούμορ και τα αστεία με τους συναθλητές, ήταν μακράν από τα ομορφότερα κομμάτια της καθημερινότητάς μου, τα οποία νοσταλγώ ακόμα και σήμερα. Σίγουρα υπήρχαν και αρκετές δυσκολίες, παρόλα αυτά ακόμα και εκείνες αποτελούν μέρος του αθλητισμού και της ζωής εν γένει.

Σε κοινωνικό επίπεδο, η δυνατότητα να συναναστραφώ με άτομα που είχαν κοινά προβλήματα με τα δικά μου, να μοιραστώ σκέψεις και προβληματισμούς μαζί τους, να δημιουργήσω φιλικούς δεσμούς μαζί τους, αδιαμφισβήτητα συνέβαλαν στην ανάπτυξη της προσωπικότητάς μου και στην ομαλότερη κοινωνικοποίησή μου. Βλέπετε, δεν αποτελώ τον ορισμό του εξωστρεφούς ανθρώπου.

Έπειτα από μερικούς μήνες μπήκα στην Εθνική ομάδα ΑμεΑ και ακολούθησαν αρκετές προετοιμασίες με οραματιστή, πρωτεργάτη και εμπνευστή της προσπάθειας πάντοτε τον Χρόνη Πολίτση σε ΠΑΣΚΑ, Χίο και Αλεξανδρούπολη, αλλά και στη συνέχεια, όταν εγώ είχα σταματήσει πια, στο εξωτερικό. Τίποτα από αυτά δεν θα μπορούσε να είχε πραγματοποιηθεί χωρίς την αμέριστη βοήθεια της ομοσπονδίας ΑμεΑ και ιδιαίτερα του κυρίου Κωνσταντίνου Σιάχου και των συνεργατών του.

Πολύωρες προπονήσεις, έμφαση στη φυσική κατάσταση και στην ψυχολογία του ατόμου, ως επιστέγασμα της λεπτομερούς σχεδίασης των προπονήσεων αλλά και όλου του προγράμματος, στο οποίο ο κάθε ειδικός στον τομέα του προσέφερε τα μέγιστα.

Αρωγούς σε αυτήν του την προσπάθεια ο Πολυχρόνης Πολίτσης είχε εξαίρετους νέους επιστήμονες, όπως καλή ώρα ο κύριος Γκούμας και η κυρία Κοπανάκη που μαζί με άλλους συνέδραμαν καθοριστικά στην εξέλιξή μας ως άτομα. Ενδεικτικά αναφέρω την κυρία Μελέτη, τον κύριο Καραϊωσήφ, τους κύριο και κυρία Ιγνάτοβιτς, τον κύριο Παϊζη, την κυρία Γκούρλια και άλλους που σίγουρα αυτή τη στιγμή ξεχνάω και τους χρωστάμε ευγνωμοσύνη. Αξίες όπως η αγωνιστικότητα, η ευγενής άμιλλα, η διαρκής προσπάθεια, η επιμονή και η υπομονή αποτέλεσαν εφόδια που μας χρησίμευσαν όχι μόνο στον αθλητισμό, αλλά και στην καθημερινότητά μας.

Καινοτόμες μέθοδοι χρησιμοποιήθηκαν με σκοπό το καλύτερο δυνατό αποτέλεσμα. Η προβολή ταινιών αθλητικού περιεχόμενου, τα διδάγματα μέσα από αυτές, η ταύτιση με τους πρωταγωνιστές που αποτέλεσαν πηγή έμπνευσης, οι συζητήσεις που ακολούθησαν ήταν μόνο η αρχή. Η συνεχής επαφή ψυχολόγων και εργοθεραπευτών με τους γονείς των αθλητών, που απέβλεπε και στη δική τους αλλαγή αντιμετώπισης σε σχέση με την ενίσχυση της αυτονομίας των παιδιών τους, ήταν ένα ακόμα σημαντικό κομμάτι του παζλ. Ο δρόμος δεν ήταν πάντα εύκολος καθώς δεν έλειπαν οι διαφωνίες, οι συγκρούσεις και η διάσταση απόψεων. Το χάσμα γεφυρωνόταν από τη κοινή επιθυμία για το καλό των αθλητών που πάντα προείχε.

Συστηματικά ψυχομετρικά τεστ διαφόρων ειδών που αποκάλυπταν στοιχεία της προσωπικότητάς μας, κατ’ ιδίαν συζητήσεις όσο και ομαδικές συνεδρίες, είχαν ένα στόχο: να δώσουν την ευκαιρία στους επιστήμονες να οδηγηθούν σε ασφαλή συμπεράσματα, με γνώμονα την εξατομικευμένη βελτίωση σε όλα τα πεδία. Σε επίπεδο συνεργασίας το πρόγραμμα πλαισιωνόταν και από άλλους αξιόλογους επιστήμονες όποτε αυτό ήταν αναγκαίο, όπως αθλητίατρους, γυμναστές, προπονητές συνεργάτες.

Μερικοί από εμάς είχαμε την τύχη να παρακολουθήσουμε πώς λειτουργούν οι αθλητές ΑμεΑ στο εξωτερικό. Ο ομιλών βρέθηκε σε Αγγλία, Γαλλία και Κροατία με την Εθνική ομάδα ΑμεΑ για αγώνες και είχε την ευκαιρία να έρθει σε επαφή με άλλους ανάπηρους, να γνωρίσει νέους πολιτισμούς, σημαντικούς ανθρώπους, να ανταλλάξει απόψεις. Επιπλέον, μπόρεσε να ταξιδέψει και να αναθεωρήσει την άποψή του πάνω στην αναπηρία. Να συνειδητοποιήσει πως δεν υπάρχει κάτι αδύνατο, βλέποντας μπροστά του αθλητή από την Αίγυπτο, χωρίς κανένα άκρο, να παίζει πινγκ πονγκ με το στόμα.

 Στον ΠΑΣΚΑ, δίπλα στον προπονητή Πολίτση μάθαμε πινγκ πονγκ αρκετά άτομα ΑμεΑ, κάποια εκ των οποίων έμελλε να πετύχουν πρωτοφανείς διακρίσεις. Φωτεινό παράδειγμα, ο Μάριος Χατζηκυριάκος που υπήρξε Δευτεραθλητής Ευρώπης το 2019 στο Χέλσιμποργκ της Σουηδίας στο ομαδικό της ΤΤ6 και Παραολυμπιονίκης στο Τόκιο, αλλά και ο Γιώργος Μουχθής- Δευτεραθλητής Ευρώπης το 2019 στη Σουηδία στο ομαδικό της ΤΤ6 μαζί με τον Χατζηκυριάκο.

Όμως δεν μάθαμε μονάχα αυτό πλάι στον Πολυχρόνη Πολίτση. Μάθαμε τι σημαίνει εντιμότητα, αποδοχή, δικαιοσύνη, ντομπροσύνη, αγάπη. Μας έδειξε πώς είναι να πιστεύει ένας άνθρωπος σε σένα περισσότερο και από τον ίδιο σου τον εαυτό. Μας έδειξε τι σημαίνει ήθος, φιλοξενία, εργατικότητα, συγχώρεση, πάθος για τη δουλειά σου, μα πάνω από όλα μάθαμε τι σημαίνει ανιδιοτέλεια από ένα άτομο που έχει προσφέρει τις υπηρεσίες του διαχρονικά αμισθί. Ο ομιλών χρωστάει ευγνωμοσύνη για τη συμμετοχή του στο προαναφερθέν εγχείρημα τόσο στον κύριο Πολίτση, όσο και σε όλους τους «αφανείς ήρωες» που συμμετείχαν σε αυτό. Ελπίζω να μην σας κούρασα, σας ευχαριστώ πολύ.